EUROOPA PARLAMENDI JA NÕUKOGU MÄÄRUS (EÜ) nr 2887/2000,

18. detsember 2000,

mis käsitleb eraldatud juurdepääsu kliendiliinile

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 95,

võttes arvesse komisjoni ettepanekut,

võttes arvesse majandus- ja sotsiaalkomitee arvamust,1

tegutsedes vastavalt asutamislepingu artiklis 251 sätestatud korrale2

ning arvestades järgmist:

(1) Euroopa Ülemkogu 23. ja 24. märtsi 2000. aasta Lissaboni istungjärgu otsustes märgitakse, et digitaalse, teadmistel põhineva majanduse kasvu- ja tööhõivevõimaluste täielikuks ärakasutamiseks peab ettevõtjatel ja kodanikel olema juurdepääs odavale maailmatasemel side infrastruktuurile ja teenuste laiale valikule. Liikmesriike ja komisjoni õhutatakse töötama selles suunas, et Interneti kasutamise kulude tunduvale vähendamisele kaasaaitamiseks suurendada konkurentsi juurdepääsuvõrkudes enne 2000. aasta lõppu ja eraldada komplektist kliendiliin. Euroopa Ülemkogu 20. juuni 2000. aasta Feira istungil kinnitati kavandatud e-Euroopa tegevuskava, milles eraldatud juurdepääs kliendiliinile esitatakse tähtsaima lühiajalise eesmärgina.

(2) Kliendiliini komplektist eraldamine peaks täiendama ühenduse õiguse olemasolevaid sätteid, millega garanteeritakse universaalteenus ja hinnalt sobiv juurdepääs kõigile kodanikele, suurendades konkurentsi, tagades majandusliku tasuvuse ja tuues kasutajatele maksimaalset kasu.

(3) "Kliendiliin" on füüsiline metalljuhtmete keerdpaar üldkasutatavas tavatelefonivõrgus, mis ühendab sidevõrgu lõpp-punkti abonendi ruumides peajaotla või samaväärse seadmega. Nagu komisjoni viiendas aruandes telekommunikatsioonisektorit reguleerivate õigusaktide raamistiku rakendamise kohta märgitakse, on juurdepääsuvõrk jäänud liberaliseeritud telekommunikatsioonituru üheks kõige nõrgema konkurentsiga sektoriks. Uutel turuletulijatel ei ole laiaulatuslikke alternatiivseid võrgu infrastruktuure ja nad ei suuda traditsioonilise tehnoloogiaga saavutada sama mastaabisäästu ja katvust nagu operaatorid, kellel on üldkasutatava tavatelefonivõrgu turul oluline turuvõim. See johtub sellest, et need ainuõigustega kaitstud operaatorid on oma metalljuhtmetel põhinevad juurdepääsuinfrastruktuurid üles ehitanud pika aja jooksul ja suutnud investeerimiskulusid rahastada monopoolse hinnakujunduse kaudu.

(4) Euroopa Parlamendi 13. juuni 2000. aasta resolutsioonis, mis käsitleb komisjoni teatist sidealaste õigusaktide 1999. aasta läbivaatamise kohta, rõhutatakse elektroonilise side ja e-kaubanduse kasvu edendavate infrastruktuuride arendamise võimaluse ja seda arengut toetava reguleerimise tähtsust sektoris. Selles märgitakse, et kliendiliini komplektist eraldamine puudutab praegu peamiselt juhtüksuse metalljuhtmetel põhinevat infrastruktuuri ning investeering alternatiivsetesse infrastruktuuridesse peab võimaldama tagada mõistliku tootluse, mis võib hõlbustada nende infrastruktuuride laienemist piirkondadesse, kus nende katvus on alles väike.

(5) Uute suure läbilaskevõimega kiudoptiliste liinide pakkumine otse peamistele kasutajatele on eriline turg, mis areneb konkurentsi tingimustes uute investeeringute abil. Seetõttu käsitletakse käesolevas määruses juurdepääsu metalljuhtmetel põhinevatele kliendiliinidele, ilma et see piiraks muud tüüpi juurdepääsuinfrastruktuuridega seotud siseriiklikke kohustusi.

(6) Uutel turuletulijatel ei oleks majanduslikult tasuv mõistliku aja jooksul rajada väljakujunenud metalljuhtmetel põhinevat juurdepääsuinfrastruktuuri täielikult dubleeriv infrastruktuur. Alternatiivsed infrastruktuurid, nagu kaabeltelevisioon, satelliitside ja traadita kliendiliinid ei võimalda üldiselt esialgu samasugust toimivust või katvust, kuigi olukord võib eri liikmesriikides olla erinev.

(7) Eraldatud juurdepääs kliendiliinile võimaldab uustulnukatel konkureerida teavitatud operaatoritega, pakkudes suure bitikiirusega andmeedastusteenuseid Interneti püsiühenduse ja digitaalse abonendiliini tehnoloogial (DSL) põhinevate multimeediarakenduste tarvis, samuti telefonsideteenuseid. Eraldatud juurdepääsu põhjendatud taotlemine eeldab, et juurdepääs on kasutusõiguse saanule vajalik teenuste pakkumiseks ja et taotluse tagasilükkamine takistaks, piiraks või moonutaks konkurentsi selles sektoris.

(8) Käesoleva määrusega antakse volitus eraldatud juurdepääsuks metalljuhtmetel põhinevatele kliendiliinidele ainult nendele teavitatud operaatoritele (edaspidi "teavitatud operaatorid"), keda riigi reguleerivad asutused on asjakohaste ühenduse sätete kohaselt nimetanud üldkasutatava tavatelefonivõrgu tarneturul olulist turuvõimu omavateks. Liikmesriigid on juba teatanud komisjonile nende üldkasutatava tavatelefonivõrgu operaatorite nimed, kellel on märkimisväärne turuvõim vastavalt Euroopa Parlamendi ja nõukogu 30. juuni 1997. aasta direktiivi 97/33/EÜ (mis käsitleb telekommunikatsioonivahendite vastastikust sidumist universaalteenuse ja koostalitlusvõime tagamiseks avatud võrguteenuse (ONP) põhimõtete rakendamise kaudu)3 I lisa 1. osale ja Euroopa Parlamendi ja nõukogu 26. veebruari 1998. aasta direktiivile 98/10/EÜ, mis käsitleb avatud võrguteenuse rakendamist telefonsides ja telekommunikatsiooni universaalteenust konkurentsikeskkonnas.4

(9) Teavitatud operaatorilt ei saa taotleda sellist tüüpi juurdepääsu pakkumist, milleks tal puuduvad volitused, näiteks kui taotluse täitmine põhjustaks sõltumatu kolmanda osapoole õigushüve rikkumist. Kohustus pakkuda eraldatud juurdepääsu kliendiliinile ei tähenda, et teavitatud operaatorid peaksid paigaldama täiesti uue juurdepääsuvõrgu infrastruktuuri üksnes kasutusõiguse saanute taotluste täitmiseks.

(10) Kuigi kliendiliinijuurdepääsu tehnilistes ja hinnakujundusküsimustes kokkuleppe saavutamise eelistatud meetod on kaubandusläbirääkimised, näitavad kogemused, et enamikul juhtudel on uue turuletulija ja teavitatud operaatori läbirääkimisõiguste tasakaalustamatuse ning muude alternatiivide puudumise tõttu vajalik reguleeriv sekkumine. Teatavatel asjaoludel võib riigi reguleeriv asutus vastavalt ühenduse õigusele omal algatusel sekkuda, et tagada aus konkurents, majanduslik tasuvus ja lõppkasutajate maksimaalne kasu. Kui teavitatud operaator ei suuda tähtaegadest kinni pidada, peaks kasutusõiguse saanul olema õigus hüvitisele.

(11) Kliendiliinide ja nendega seotud vahendite kuluhindamis- ja hinnakujunduseeskirjad peaksid õigluse tagamiseks olema läbipaistvad, mittediskrimineerivad ja objektiivsed. Hinnakujunduseeskirjad peaksid tagama, et kliendiliini pakkuja suudaks katta oma asjakohased kulud ning saaks mõistlikku kasumit, et tagada juurdepääsuinfrastruktuuri pikaajaline areng ja ajakohastamine. Kliendiliinide hinnakujunduseeskirjad peaksid edendama ausat ja püsivat konkurentsi, pidades silmas alternatiivsetesse infrastruktuuridesse investeerimise vajadust, ning tagama konkurentsimoonutuste, eelkõige teavitatud operaatori hulgi- ja jaeteenuste hindade liiga väikese vahe vältimise. Sellega seoses peetakse oluliseks nõupidamist konkurentsiküsimustega tegelevate organitega.

(12) Teavitatud operaatorid peaksid kolmandatele isikutele pakkuma informatsiooni ja eraldatud juurdepääsu samadel tingimustel ja sama kvaliteediga, nagu nad pakuvad oma teenistustele ja sidusettevõtjale. Selle eesmärgi puhul aitaks läbipaistvate ja mittediskrimineerivate turutingimuste loomisele kaasa see, et teavitatud operaator avaldaks lühikese aja jooksul ja ideaaljuhul Internetis ning riigi reguleeriva asutuse järelevalve all asjakohase eraldatud kliendiliinijuurdepääsu standardpakkumise.

(13) Oma 25. mai 2000. aasta soovituses 2000/417/EÜ, milles käsitletakse eraldatud juurdepääsu kliendiliinile, mis võimaldab elektroonilise side teenuste, sealhulgas lairiba-multimeedia ja Interneti kiirühenduse konkurentsivõimelist pakkumist täies ulatuses,5 ja oma 26. aprilli 2000. aasta teatises6 sätestas komisjon üksikasjalikud juhtnöörid, et aidata riigi reguleerivatel asutustel õiglaselt reguleerida eraldatud kliendiliinijuurdepääsu eri vorme.

(14) Vastavalt asutamislepingu artiklis 5 sätestatud subsidiaarsuspõhimõttele ei saa liikmesriigid turvalisel ja ühtlustatud viisil ning õigeaegselt luua eraldatud kliendiliinijuurdepääsu ühtlustatud raamistikku, võimaldamaks odava maailmatasemel side infrastruktuuri ja laiaulatuslike teenuste konkurentsivõimelist pakkumist kõikidele ühenduse ettevõtjatele ja kodanikele, ning see tuleks pigem teostada ühenduse tasandil. Nimetatud artiklis sätestatud proportsionaalsuspõhimõtte kohaselt ei lähe käesoleva määruse sätted nimetatud eesmärgi saavutamiseks vajalikust kaugemale. Need võetakse vastu, ilma et see piiraks ühenduse õigusele vastavaid siseriiklikke sätteid, milles nähakse ette üksikasjalikumad meetmed näiteks virtuaalse kollokatsiooni osas.

(15) Käesoleva määrusega täiendatakse telekommunikatsiooni reguleerivat raamistikku, eelkõige direktiive 97/33/EÜ ja 98/10/EÜ. Uus elektroonilist sidet reguleeriv raamistik peaks sisaldama asjakohaseid sätteid käesoleva määruse asendamiseks,

ON VASTU VÕTNUD KÄESOLEVA MÄÄRUSE:

Artikkel 1

Eesmärgid ja reguleerimisala

1. Käesoleva määruse eesmärk on tõhustada konkurentsi ja stimuleerida tehnoloogilisi uuendusi kliendiliinijuurdepääsu turul, sätestades eraldatud kliendiliinijuurdepääsu suhtes ühtlustatud tingimused, et edendada elektroonilise side teenuste laia valiku konkurentsivõimelist pakkumist.

2. Käesolevat määrust kohaldatakse artikli 2 punktis a määratletud teavitatud operaatorite eraldatud kliendiliinijuurdepääsu ja sellega seotud vahendite suhtes.

3. Käesoleva määruse kohaldamine ei piira teavitatud operaatorite kohustust järgida ühenduse sätete kohaselt mittediskrimineerimise põhimõtet üldkasutatava tavatelefonivõrgu kasutamisel kolmandatele isikutele kiire juurdepääsu ja edastusteenuste pakkumiseks samal viisil, nagu nad pakuvad oma teenistustele või sidusettevõtjatele.

4. Käesolev määrus ei piira liikmesriikide õigust säilitada või kasutusele võtta ühenduse õigusele vastavaid meetmeid, mis sisaldavad üksikasjalikumaid sätteid kui käesolevas määruses ettenähtud ja/või käesoleva määruse reguleerimisalast väljaspool olevad sätted, mis muu hulgas käsitlevad juurdepääsuinfrastruktuuride teisi tüüpe.

Artikkel 2

Mõisted

Käesolevas määruses kasutatakse järgmisi mõisteid:

a) teavitatud operaator - üldkasutatava tavatelefonivõrgu operaator, keda riigi reguleerivad asutused on nimetanud olulist turuvõimu omavateks üldkasutatavate tavatelefonivõrkude ja teenuste pakkumisel vastavalt direktiivi 97/33/EÜ I lisa 1. osale või direktiivile 98/10/EÜ;

b) kasutusõiguse saanu - kolmas isik, kes vastavalt direktiivile 97/13/EÜ7 on nõuetekohaselt volitatud või kellel vastavalt siseriiklikele õigusaktidele on õigus pakkuda sideteenuseid ja kes on õigustatud saama eraldatud kliendiliinijuurdepääsu;

c) kliendiliin - füüsiline metalljuhtmete keerdpaar, mis ühendab sidevõrgu lõpp-punkti abonendi ruumides peajaotla või samaväärse seadmega üldkasutatavas tavatelefonivõrgus;

d) kliendi alamliin - osaline kliendiliin, mis ühendab sidevõrgu lõpp-punkti abonendi ruumides ühenduspunkti või spetsifitseeritud vahepealse juurdepääsupunktiga üldkasutatavas tavatelefonivõrgus;

e) eraldatud kliendiliinijuurdepääs - täielikult komplektist eraldatud juurdepääs kliendiliinile ja ühine juurdepääs kliendiliinile; see ei too kaasa muutust kliendiliini omandilises kuuluvuses;

f) täielikult eraldatud kliendiliinijuurdepääs - kasutusõiguse saanule tagatud juurdepääs teavitatud operaatori kliendiliinile või kliendi alamliinile, mispuhul lubatakse kasutada metalljuhtmete keerdpaari kogu sagedusspektrit;

g) ühine kliendiliinijuurdepääs - kasutusõiguse saanule tagatud juurdepääs teavitatud operaatori kliendiliinile või kliendi alamliinile, mispuhul lubatakse kasutada metalljuhtmete keerdpaari kõneribavälist sagedusspektrit; kliendiliin jääb teavitatud operaatori kasutusse telefoniteenuste pakkumiseks üldsusele;

h) kollokatsioon - füüsilise ruumi ja nende tehniliste vahendite pakkumine, mis on vajalikud kasutusõiguse saanu vastavate seadmete asjakohaseks paigutamiseks ja ühendamiseks lisa B jao kohaselt;

i) seotud vahendid - eraldatud kliendiliinijuurdepääsuga seotud vahendid, eelkõige kollokatsioon, kaabelühendused ja vastavad infotehnoloogiasüsteemid, millele juurdepääs on kasutusõiguse saanule vajalik teenuste pakkumiseks konkurentsivõime ja õigluse alusel.

Artikkel 3

Eraldatud juurdepääsu pakkumine

1. Teavitatud operaatorid avaldavad alates 31. detsembrist 2000 oma kliendiliinidele ja seotud vahenditele eraldatud juurdepääsu käsitleva standardpakkumise, mis hõlmab vähemalt lisas loetletud teenuseid ja mida nimetatud operaatorid ajakohastavad. Pakkumine on piisavalt komplektist eraldatud, nii et kasutusõiguse saanu ei pea maksma teenuste osutamiseks mittevajalike võrguelementide või -vahendite eest, ning kirjeldab pakkumise osi ja asjakohaseid tingimusi, sealhulgas tariife.

2. Teavitatud operaatorid täidavad alates 31. detsembrist 2000 kasutusõiguse saanute mõistlikud taotlused eraldatud juurdepääsu saamiseks kliendiliinidele ja seotud vahenditele läbipaistvatel, õiglastel ja mittediskrimineerivatel tingimustel. Taotlused võib tagasi lükata ainult tehnilise teostatavusega või võrgu terviklikkuse säilitamise vajadusega seotud objektiivsete kriteeriumide alusel. Juurdepääsu andmisest keeldumise puhul võib kannataja pool esitada asja lahendamiseks artikli 4 lõikes 5 nimetatud vaidluste lahendamise korras. Teavitatud operaatorid pakuvad kasutusõiguse saanutele nende enda teenistustele või sidusettevõtjatele pakutavatega samaväärseid vahendeid samadel tingimustel ja sama aja jooksul.

3. Teavitatud operaatorid kehtestavad eraldatud kliendiliinijuurdepääsule ja sellega seotud vahenditele kulupõhised hinnad, ilma et see piiraks artikli 4 lõike 4 kohaldamist.

Artikkel 4

Riigi reguleeriva asutuse järelevalve

1. Riigi reguleeriv asutus tagab, et eraldatud kliendiliinijuurdepääsu hinna määramisel peetakse silmas ausat ja püsivat konkurentsi.

2. Riigi reguleerival asutusel on volitused:

a) kehtestada muudatusi eraldatud kliendiliinijuurdepääsu ja sellega seotud vahendite standardpakkumises, sealhulgas hindades, kui sellised muudatused on õigustatud, ja

b) nõuda teavitatud operaatoritelt asjakohast teavet käesoleva määruse rakendamise kohta.

3. Vajaduse korral võib riigi reguleeriv asutus omal algatusel sekkuda, et tagada mittediskrimineerimine, aus konkurents, majanduslik tasuvus ja lõppkasutajate maksimaalne kasu.

4. Kui riigi reguleeriv asutus teeb kindlaks, et juurdepääsuturg on piisavalt konkurentsivõimeline, vabastab ta teavitatud operaatorid artikli 3 lõikes 3 sätestatud kulupõhiste hindade kehtestamise kohustusest.

5. Käesoleva määrusega hõlmatud küsimusi käsitlevad ettevõtjatevahelised vaidlused lahendatakse siseriikliku vaidluste lahendamise korra kohaselt vastavalt direktiivile 97/33/EÜ kohe, õiglaselt ja läbipaistvalt.

Artikkel 5

Jõustumine

Käesolev määrus jõustub kolmandal päeval pärast selle avaldamist Euroopa ÜhendusteTeatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 18. detsember 2000

Euroopa Parlamendi nimel

president

N. FONTAINE

Nõukogu nimel

eesistuja

D. VOYNET

LISA

TEAVITATUD OPERAATORITE POOLT AVALDATAVA, ERALDATUD KLENDILIINIJUURDEPÄÄSU KÄSITLEVA STANDARDPAKKUMISEGA HÕLMATAVATE KÜSIMUSTE MIINIMUMLOETELU

A. Eraldatud kliendiliinijuurdepääsu tingimused

1. Võrguelemendid, millele juurdepääsu pakutakse, hõlmavad eelkõige järgmist:

a) juurdepääs kliendiliinidele;

b) juurdepääs kliendiliini kõneribavälisele sagedusspektrile ühise kliendiliinijuurdepääsu korral.

2. Informatsioon füüsilise juurdepääsu alade paiknemise kohta1 ja kliendiliinide kättesaadavuse kohta juurdepääsuvõrgu eri osades.

3. Kliendiliinidele juurdepääsu ja nende kasutamise tehnilised tingimused, sealhulgas kliendiliini metalljuhtmete keerdpaari omadused.

4. Tellimise ja teenuste pakkumise kord, kasutuspiirangud.

B. Kollokatsiooniteenused

1. Informatsioon teavitatud operaatori asjakohaste alade kohta.1

2. Kollokatsioonivõimalused punktis 1 näidatud aladel (sealhulgas füüsiline kollokatsioon ning vajaduse korral kaugkollokatsioon ja virtuaalne kollokatsioon).

3. Seadmete omadused: võimalikud piirangud kollokatsiooniga hõlmatavate seadmete osas.

4. Turvalisus: teavitatud operaatorite poolt nende asukohtades turvalisuse tagamiseks võetud meetmed.

5. Konkureerivate operaatorite personali juurdepääsutingimused.

6. Ohutusnormid.

7. Eeskirjad, mis käsitlevad ruumi jaotamist piiratud kollokatsiooniruumi puhul.

8. Tingimused, mille kohaselt kasutusõiguse saanud võivad kontrollida füüsiliseks kollokatsiooniks kasutatavaid asukohti või neid alasid, kus kollokatsioonist on võimsuse puudumise tõttu keeldutud.

C. Teabesüsteemid

Teavitatud operaatori kasutuse tugisüsteemidele ning eeltellimise, teenuste pakkumise, tellimise, tehnilise hoolduse ja remondi taotluste ning arvelduse teabesüsteemidele või andmebaasidele juurdepääsu tingimused.

D. Tarnetingimused

1. Teenuste ja vahendite tarne taotlustele vastamise tähtaeg; teenusetaseme kokkulepped, probleemide lahendamine, normaalsele teenusetasemele tagasipöördumise menetlused ning teenuseparameetrite kvaliteet.

2. Lepingu tüüptingimused, sealhulgas vajaduse korral tähtaegade eiramise hüvitamine.

3. Iga eespool nimetatud teguri, ülesande ja vahendi hind või hinnakujundusvalem.

1 Arvamus on esitatud 19. oktoobril 2000 (Euroopa Ühenduste Teatajas seni avaldamata).

2 Euroopa Parlamendi 26. oktoobri 2000. aasta arvamus (Euroopa Ühenduste Teatajas seni avaldamata) ja nõukogu 5. detsembri 2000. aasta otsus.

3 EÜT L 199, 26.7.1997, lk 32. Direktiivi on muudetud direktiiviga 98/61/EÜ (EÜT L 268, 3.10.1998, lk 37).

4 EÜT L 101, 1.4.1998, lk 24.

5 EÜT L 156, 29.6.2000, lk 44.

6 EÜT C 272, 23.9.2000, lk 55.

7 Euroopa Parlamendi ja nõukogu 10. aprilli 1997. aasta direktiiv 97/13/EÜ üldlubade ja üksiklitsentside ühise raamistiku kohta telekommunikatsiooniteenuste valdkonnas (EÜT L 117, 7.5.1997, lk 15).

1 Käesoleva teabe kättesaadavust huvitatud pooltele võib piirata ainult avaliku julgeoleku probleemide vältimiseks.